Otomiai

Otomiai (savivardžiai Hñähñu, Hñähño, Ñuhu, Ñhato, Ñuhmu) – indėnų tauta, gyvenanti centrinėje Meksikoje. Kalba otomių kalbos dialektais (otomangų kalbų šeima).

Iki įsikuriant Teotihuakanui otomiai gyveno Tulos apylinkėse, kur vėliau suklestėjo toltekų kultūra. Po keleto amžių otomiai taip pat sukūrė savo kultūrą su sostine Šaltokanu. Tačiau apie 1399 m. juos nugalėjo actekai. Otomiai dažnai buvo imami į actekų kariuomenę bei tarnavo samdiniais tlaskaliečiams. Meksikos užkariavimo metu dalis otomių prisidėjo prie ispanų. Nuo XVI a. jie tapo pavaldūs ispanams bei asimiliavosi su kitomis centrinės Meksikos tautomis.

Dabar Meksikoje gyvena ~300 tūkst. žmonių, kalbančių otomių kalba (5-6 % vienkalbiai). Daugiausia otomių gyvena Hidalgo, Meksiko, Pueblos, Keretaro, Tlaskalos valstijose.


Kategorija:Meksikos indėnai
Kategorija:Otomangai
Kategorija:Centrinė Meksika